เก็บตกการเงิน
ออกบอนด์พันล้านใช้สิทธิเรียกร้องค้ำ
30 พ.ย. 2555

ออกบอนด์พันล้านใช้สิทธิเรียกร้องค้ำ
น.ส.อัญชุลี สิมะเสถียร ผู้ช่วยกรรมการผู้จัดการ บรรษัทตลาดรองสินเชื่อที่อยู่อาศัย (บตท.) กล่าวว่า บตท.จะออกตราสารหนี้ Mortgage Backed Securities : MBS ซึ่งเป็นการนำสินทรัพย์หรือสิทธิเรียกร้องที่มีต่อลูกหนี้สินเชื่อที่อยู่อาศัยของธนาคารกสิกรไทย ธนาคารเกียรตินาคิน และธนาคารอาคารสงเคราะห์ ที่มีประวัติการชำระดีมาเป็นหลักประกันตราสารหนี้วงเงินไม่เกิน 1,000 ล้านบาท เพื่อจำหน่ายนักลงทุนประเภทสถาบัน โดยเสนอขายหุ้นกู้ในวันที่ 67 ธ.ค.นี้ เนื่องจากเป็นช่วงที่มีความเหมาะสมและนักลงทุนให้ความสนใจ
แบงก์กรุงศรีฯ ตั้งซีอีโอคนใหม่
คณะกรรมการธนาคารกรุงศรีอยุธยา ได้แต่งตั้งนางเจนิส แร แวน เอ็กเคอเรน ประธานคณะเจ้าหน้าที่ด้านการเงิน ขึ้นดำรงตำแหน่งประธานเจ้าหน้าที่บริหารแทนนายมาร์ค จอห์น อาร์โนลด์ ที่ลาออกไป นอกจากนี้ยังได้แต่งตั้งนายฟิลิป แทน ประธานคณะเจ้าหน้าที่ด้านธุรกิจอิเล็กทรอนิกส์ ให้ดำรงตำแหน่งกรรมการผู้จัดการใหญ่และกรรมการบริหาร ให้รายงานตรงต่อนางเจนิสและคณะกรรมการธนาคาร การแต่งตั้งดังกล่าวมีผลในวันที่ 1 ม.ค. 2556 
ก่อนหน้านี้ นายมาร์ค ประธานเจ้าหน้าที่บริหารและกรรมการผู้จัดการใหญ่ ได้ประกาศลาออกอย่างฉับพลัน
นายวีระพันธุ์ ทีปสุวรรณ ประธานกรรมการ ธนาคารกรุงศรีอยุธยา กล่าวว่า ผู้บริหารทั้งสองคนมีทั้งประสบการณ์และความเชี่ยวชาญทางเทคนิค ซึ่งสำคัญยิ่งต่อกลยุทธ์ของธนาคาร ที่เน้นทั้งการเจริญเติบโตอย่างสุขุมในช่วงที่เศรษฐกิจโลกมีความไม่แน่นอน รวมทั้งการลำเลียงนวัตกรรมการบริการและสินค้าการเงินออกสู่ตลาด รักษาสถานะผู้นำในด้านธุรกิจการเงินเพื่อลูกค้ารายย่อย